google/wiki40b huggingface dataset:
Chrysler 300

Bazinis modelis

Bazinis Chrysler 300 (kai kuriuose šalyse dar vadinamas Chrysler 300C) buvo parduodamas su 17 colių ratlankiais, diskiniais stabdžiais, vieno disko mp3 grotuvu su išorine jungtimi, elektra valdomomis sėdynėmis, 4-pavarų automatine transmisija bei 2,7 litrų V6 varikliu, turinčiu 190 AG, tiktai Kanadoje standartiniu varikliu buvo Touring modelio 3,5 litrų V6 variklis. Automobilis varomas galiniais ratais, tačiau už papildomą kainą galima įsigyti keturiais ratais varomą versiją. 2008 metais bazinis 300 buvo pervadintas į 300 LX, o 2009 į 300 Touring.

Touring

Touring modelis buvo parduodamas su 3,5 litrų V6 varikliu, turinčiu 250 AG bei 340 Nm
sukimo momentą, bei kaip ir bazinis modelis komplektuojamas su 4-pavarų automatine transmisija. Taip pat 17 colių aliuminiais ratlankiais, AM/FM radija bei CD grotuvu su išorine jungtimi, elektroninė stabilizavimo kontrole (ESP), nuotolinio atrakinimo pulteliu, odinėmis sėdynėmis bei SIRIUS palydovine radija. 2009 metais šis modelis buvo pervadintas į Touring Plus.

Limited

Limited modelis naudoja visą tą pačią įrangą kaip ir Touring modelis, tačiau vietoj 4-pavarų automatinės transmisijos yra komplektuojamas su 5-pavarų automatine transmisija, 18 colių ratlankiai bei klimato kontrole.

300C

Labiausiai į prabangą orientuotas 300C modelis komplektuojamas su 5,7 litrų HEMI V8 varikliu, naudojančia nereikalingų cilindrų deaktyvacijos sistemą (MDS) kuri leidžia variklius naudoti tik 4 cilindrus iš 8, kuomet papildoma galia nereikalinga, taip sumažindama kuro sąnaudas.
Naudojant visus 8 cilindrus variklio galia siekia 340 AG ir 530 Nm sukimo momentą. 300C modeliai komplektuojami su 5-pavarų automatine transmisija, 18 colių chromuotais ratlankiais, SIRIUS palydovine radiju su Chrysler MyGIG sistema. Kiekvienas variklio cilindras turi po dvi kibirkšties žvakes, kurios užtikrina efektyvesnį kuro/oro mišinio sunaudojimą bei mažina taršą.

SRT-8

Sportinis SRT-8 modelis komplektuojamas su 6,1 litro V8 varikliu, turinčiu 425 AG. Nuo 0 iki 60 mylių per valandą automobilis įsibėgėja greičiau nei per 5 sekundes.
Taip pat buvo parduodamos dar keli automobilio modeliai, tokie kaip Heritage Edition bei SRT Design Group, naudoję 5,7 litrų V8 variklius.

LWB

2006 balandžio 14 dieną New York Auto Show parodoje buvo pristatytas prailgintos bazės Chrysler 300 LWB (Long Wheel Base) modelis. Automobilio galinės durelės buvo 17 cm ilgesnės. Galimos komplektacijos 300 Touring su 3,5l varikliu ir 300C su 5,7l varikliu. Šiuos ilgintos bazes automobilius pagal sutartį su Chrysler kompanija gamino Accubuilt Inc tiuningo kompanija, kuri specializuojasi limuzinų ir spec. transporto gamyboje. Tokios komplektacijos automobilį buvo galima įsigyti tik šiaurės Amerikos rinkoje ir tik pagal spec. užsakymą.
Futa Toras

Istorija

Šis regionas yra vienas derlingesnių Sahelio zonoje, todėl čia nuo seno egzistavo įvairios valstybės, sukurtos fulbių tukulerų.
Pirmoji valstybė, Futa Tore egzistavusi IX–XIII a., buvo Tekrūras, kuris nuolat konkuravo su kaimynine Vagadu rytuose. Tekrūrui nusilpus XIII a. pabaigoje, regionas buvo užkariautas Malio imperijos, kuri šį regioną kontroliavo gana ilgą laiką.
Nuo XV a. regione vėl iškilo tukulerų valstybė, vadinta Denanke. Joje buvo nutolta nuo islamo, kuris senovėje buvo propaguojamas Tekrūre. Todėl XVIII a. susidarė sąlygos vystytis fulbių džihadui, siekiančiam visame Sahelyje sunaikinti pagonybę ir sugrąžinti tikrąjį islamą. Sekdami Futa Džalono pavyzdžiu, fulbiai Denankėje įvedė teokratinį valdymą, ir valstybė pavadinta Futa Toru.
Nuo 1860 m. Futa Toras buvo užimtas prancūzų ir įjungtas į Prancūzijos Vakarų Afriką. Ją perorganizuojant ir sukuriant kolonijas viduje, Futa Toro regionas buvo suskaidytas. Susikūrus neriklausomam Senegalui r Mauritanijai siena tarp valstybių tapo Senegalo upė. Taip gyvenvietės dešiniajame krante atiteko Mauritanijai, o kairiajame – Senegalui.
Nuodingieji grybai

Nuodingieji grybai – grybų rūšys, sukeliančios organizmo apsinuodijimą, intoksikacijas ir funkcinius sutrikimus. Europoje žinoma apie 100 nuodingų grybų rūšių, Lietuvoje daugiau kaip 60.
Apsinuodijimo simptomai gali būti nuo nedidelių virškinimo sistemos sutrikimų iki grybuose esančių toksinų sukeltos mirties. Grybų toksinai yra jų metabolizmo šalutiniai produktai. Dažniausiai grybais apsinuodijama supainiojus valgomus su nuodingais grybais juos renkant. Kadangi dalis valgomų ir nuodingų grybų yra panašios išvaizdos, klaidos susijusios su nepakankamu valgomiesiems ir nuodingiems grybams būdingų požymių identifikavimu. Neteisingi ir kai kurie paplitę universalūs nuodingų grybų nustatymo būdai, pvz., „nuodingi grybai nekirmyja“ (kai kurie grybai gali būti nenuodingi bestuburiams, tačiau mirtinai nuodingi žmonėms).
Anykščių rajono savivaldybės taryba 1995–1997 m.

Teisinis pagrindas

Rinkimai įvyko vadovaujantis 1992 m. spalio 25 d. Konstitucijos nuostatomis, 1994 m. liepos 7 d. naujuoju Vietos savivaldos įstatymu ir nauju 1994 m. liepos 7 d. savivaldybių tarybų rinkimų įstatymu. Be to, 1994 m. liepos 19 d. priimtas Lietuvos Respublikos teritorijos administracinių vienetų ir jų ribų įstatymas.
Lietuvos Respublikos administraciniais vienetais tapo apskritys ir savivaldybės, gyvenamosios vietovės suskirstytos į miesto ir kaimo gyvenamąsias vietoves. Panaikintos savivaldybių pakopos, miesto gyvenamosioms vietovėms priskirti miestai, kaimo gyvenamosioms vietovėms – miesteliai ir kaimai. Savivaldybė sudaroma iš gyvenamųjų vietovių. Jos teritorija gali būti skirstoma į seniūnijų aptarnaujamas teritorijas. Iki 25 sumažintas Anykščių rajono savivaldybės tarybos narių skaičius, meras tapo ir atstovaujamosios, ir vykdomosios valdžios galva.

Veikla

Rajono meru išrinktas Saulius Nefas, jo pavaduotoju Vytautas Bernatavičius. Savivaldybės administratoriumi paskirtas Arūnas Liogė.
Christos Callow

Christos Callow (gr. Χρίστος Καλλόου; g. 1955 m. Atėnuose) – graikų dainininkas.
Mokėsi vokalo Nacionalinėje konservatorijoje Atėnuose ir aktorystės Katselis dramos mokykloje. Nuo 1980 m. vaidina Graikijos televizijos serialuose bei filmuose. 1990 m. su grupe „Wave“ nugalėjo šalies atranką bei buvo išrinkti atstovauti Graikijai 1990 m. „Eurovizijos“ konkurse, vykusiame Zagrebe. Atstovai su daina „Horis Skopo“ (liet. Be tikslo) užėmė 19 vietą iš 22 dalyvių (surinko 11 taškų).
Christos yra aktoriaus Simon Callow sūnėnas.
Migruojančių laukinių gyvūnų rūšių išsaugojimo konvencija

Migruojančių laukinių gyvūnų rūšių išsaugojimo konvencija arba Bonos konvencija – tarptautinė sutartis, kuria siekiama apsaugoti migruojančius gyvūnus ir jų buveines. Konvencija buvo inicijuota Jungtinių Tautų Aplinkos apsaugos programos, priimta 1979 m. Bonoje ir įsigaliojo 1983 m. 2013 m. duomenimis ją yra priėmę 119 valstybių.

Istorija

Konvencijos ištakos siekia 1972 m. Stokholme vykusią Žmogaus aplinkos konferenciją, kurioje buvo pateikta rekomendacija paruošti konvenciją, saugančią migruojančias rūšis. Po kelerių metų Jungtinių Tautų Aplinkos apsaugos programa inicijavo jos rengimą ir 1979 m. birželio 23 d. Bonoje vykusio susirinkimo metu pateikė pasirašymui. Konvencija įsigaliojo 1983 m. lapkričio 1 d. Nuo 1985 m. kas trejus metus vyksta šalių narių konferencijos, kuriose aptariami svarbiausi konvencijos įgyvendinimo klausimai.

Turinys

Konvencija siekia apsaugoti valstybių sienas kertančius migruojančius gyvūnus, kuriems kyla išnykimo pavojus. Konkretus rūšių sąrašas pateikiamas pirmajame bei antrajame sutarties priede ir prireikus gali būti keičiamas narių konferencijų metu. Konvenciją priėmusios šalys įsipareigoja pasirūpinti pirmojo priedo rūšimis, jeigu jos migruoja per jų teritoriją: išsaugoti buveines, netrikdyti gyvūnų judėjimo, riboti jiems galinčią pakenkti veiklą, drausti medžioklę, gaudymą. Antrojo priedo rūšys yra tokios, kurių išsaugojimas reikalauja dviejų ar daugiau valstybių glaudaus bendradarbiavimo. Konvencija reikalauja, kad tokiais atvejais susijusios šalys tarpusavyje priimtų detalius vieną ar kelias rūšis liečiančius susitarimus. Lig šiol yra priimta virš dešimties tokių sutarčių.
Jonas Gricius (1928)

Biografija

Tėvas – rašytojas Augustinas Gricius, sesuo Laima Griciūtė, brolis Algis Gricius.
1954 m. baigė Visasąjunginį kinematografijos institutą, Boriso Volčeko kursą. Dirbo kino studijoje „Lenfilm“, režisieriaus A. Moskvino asistentu. Nuo 1958 m. – Lietuvos kino studijos (LKS) operatorius. LTSR kinematografininkų sąjungos sekretorius (1963–1968), pirmininkas (1981–1988). Lietuvos kino studijos direktorius (1978–1989).
Daugilis

Aplinkinės gyvenvietės

UŽPALIAI – 4 km
Povilas Butkevičius (1954)

Biografija

1976 m. baigė Telšių taikomosios dailės technikumą, įgijo meninio medžio apdirbimo specialybę.
Puoselėja Žemaitijos kultūrą ir istoriją. Mėgstamiausios temos – iškilios Žemaitijos istorinės asmenybės (sukūrė kunigaikščių Rimgaudo, Erdvilo, rašytojo S. Stanevičiaus ir kt. skulptūras), įvykiai (reljefų serija „Žemaičių mūšis su mongolais totoriais“) ir tradiciniai žemaičių gyvūnai.
Nuo 2003 m. savo darbais puošia HBH „Juozo alus“ pramogų komplekso teritoriją.
Švyturys (leidykla)

Istorija

1918–1922 m. veikė Vilniuje, o 1922–1931 m. – Kaune. Knygas spausdino Vilniaus, Kauno, nuo 1920 m. ir Tilžės, Karaliaučiaus, Leipcigo spaustuvėse. Leido vadovėlius, originaliąją ir verstinę grožinę literatūrą, knygų seriją „Jaunimo biblioteka“. Išleido apie 300 knygų. 1928 m. bankrutavo ir prisijungė prie „Spindulio“ akcinės bendrovės. Knygų „Švyturio“ vardu dar pasirodė ir 1931 m.
Juozas Bernatonis (1953)

Biografija

Tėvas chemikas Juozas Bernatonis, sesuo ekonomistė Dalia Bernatonytė.
1971 m. baigė Kauno 7-ąją vidurinę mokyklą. 1971–1976 m. studijavo Kauno politechnikos instituto Cheminės technologijos fakultete, chemikas technologas. 1976–1979 m. Kauno politechnikos instituto Stambiamolekulinių junginių tyrimo laboratorijos jaunesnysis mokslinis bendradarbis. 1980–1985 m. LKJS CK Studentų skyriaus vedėjas. 1985–1987 m. LKP CK Mokslo ir mokymo įstaigų skyriaus instruktorius. 1987–1990 m. mokėsi Čekoslovakijos Socialistinės Respublikos aukštosios politikos mokyklos aspirantūroje, filosofijos mokslų kandidatas. 
1992–1996 m., 1996–2000 m. ir 2000–2004 m. LR Seimo narys, 1993–1996 m. Seimo pirmininko Česlovo Juršėno pavaduotojas. 1997–1998 m. prezidento Algirdo Brazausko patarėjas politikos klausimais, 1998 m. referentas. 2001–2003 m. A. Brazausko Vyriausybėje – vidaus reikalų ministras. 2002 m. baigė VU TF Neakivaizdinių studijų skyrių, teisės magistras. 2003–2004 m. Seimo Konstitucijos pataisų komisijos pirmininkas. 2004–2006 m. ministro pirmininko A. Brazausko patarėjas vidaus politikos klausimais, vėliau – ministro pirmininko Gedimino Kirkilo vyriausiasis patarėjas.
2006–2012 m. LR nepaprastasis ir įgaliotasis ambasadorius Estijos Respublikoje.  2012 m. liepos 3 d. prezidentės Dalios Grybauskaitės dekretu paskirtas Lietuvos ambasadoriumi Armėnijoje. Jam nusprendus kandidatuoti 2012 m. Seimo rinkimuose, prezidentė 2012 m. rugpjūčio 27 d. savo dekretą atšaukė.  Nuo 2012 m. LR Seimo narys, išrinktas pagal LSDP sąrašą, Seimo Teisės ir teisėtvarkos komiteto narys.  2012–2016 m. Algirdo Butkevičiaus Vyriausybėje – Lietuvos teisingumo ministras.
1990 m. Lietuvos demokratinės darbo partijos narys, tarybos narys, prezidiumo narys, sekretoriato parlamentinės grupės vadovas, nuo 1997 m. pirmininko pavaduotojas. Nuo 2001 m. Lietuvos socialdemokratų partijos narys, LSDP tarybos narys, LSDP pirmininko pavaduotojas, nuo 2004 m. prezidiumo narys. Algirdo Brazausko fondo valdybos pirmininko pavaduotojas. 
2017 m. lapkritį, prieš pašalinimo iš LSDP klausimo svarstymą, pats kartu su kitais 7 partijos nariais pasitraukė iš partijos.
Lančiūnavos ąžuolas

Lančiūnavos ąžuolas – augęs  Kėdainių rajono savivaldybėje buvęs valstybės saugomas botaninis gamtos paveldo objektas. Jis yra vienas iš lankytinų objektų Truskavos seniūnijoje, esantis Kėdainių miškų urėdijos Lančiūnavos girininkijos (23 kv., 3 skl.) teritorijoje, Lančiūnavos miške. Pasiekiamas iš kelio  A8  Panevėžys–Aristava–Sitkūnai  pasukus į rytus. Posūkio vieta šiame kelyje – apie 1 km į šiaurę nuo Lančiūnavos (55°21′31″š. pl. 24°09′31″r. ilg.). Toliau keliaujama miško keliu apie 2,8 km, yra nuorodos. Pakeliui telkšo nedidelis ežerėlis buvusio karjero vietoje.
Ąžuolas paskelbtas saugomu Gamtos apsaugos komiteto prie Lietuvos TSR Ministrų Tarybos 1960 m. rugsėjo 1 d. įsakymu Nr. 165, dvidešimt pirmojo amžiaus antrajame dešimtmetyje ąžuolas nudžiūvo ir 2018 m. balandžio 16 d. įsakymu iš gamtos paveldo objektų išbrauktas.

Duomenys

Medžio rūšis – paprastasis ąžuolas (Quercus robur L.), jo aukštis 28 m. Kamieno apimtis – 4,7 m (1,3 m aukštyje).
Jedineco rajonas

Geografija

Jedineco rajonas šiaurėje ribojasi su Bričeniu, šiaurės rytuose su Oknica, rytuose su Dondušeniu, pietuose su Raškaniu, vakaruose Pruto upė teka išilgai pasienio su Rumunija. Svarbiausios upės: Ciuhur (90 km), Racovăţ (68 km) ir Draghiste (67 km). Visos šios upės įteka į Prutą. Moldovos plynaukštė užimą didelę dalį rajono teritorijos. Aukščiausias taškas, siekiantis 275 m, yra rajono šiaurės rytuose, šalia Clișcăuți kaimo.
Ližė

Aprašymas

Tradicinė ližė buvo daroma daugiausia iš vientiso medžio, rečiau iš dviejų-trijų dalių, kai papildomos lentelės pridedamos ližės mentei praplatinti. Ližės galva ovali ar stačiakampė, nusklembtais kampais, kartais atskirai tvirtinama prie koto. Bendras ilgis – iki 2,5 m. Kartais ją iš pečiaus ištraukdavo, padėję ližę ant padielko. Panaudota kepant duoną, ji paskui pastatoma kur nors gryčioje netoli pečiaus, klėtyje.
Šiuolaikinės ližės padaromos iš skirtingų medžiagų, mentė gali būti skardinė (picoms kepti).
Skaliarinė sandauga

Fizikoje

Mechaninės jėgos atliktas darbas yra šios jėgos vektoriaus bei kūno poslinkio vektoriaus skaliarinė sandauga. Jei jėga veikė statmenai kūno poslinkiui (tarkim, geležinkelio vagoną veikusi sunkio jėga), ji darbo neatliko.
Jonas Auksaburnis

Jonas Auksaburnis (345–407 m.) – vienas žymiausių krikščionių pamokslininkų, veikėjų ir rašytojų, Konstantinopolio arkivyskupas. Dėl savo iškalbingumo pramintas Auksaburniu (Chrizostomu).
Jonas Auksaburnis pasikrikštijo būdamas 18 m. ir tapo Bažnyčios skaitovu. 381 m. buvo įšventintas diakonu, o 386 m. tapo presbiteriu. Tais pačiais metais Jonas Auksaburnis buvo paskirtas sakyti pamokslus pagrindinėje Antiochijos bažnyčioje.
397 m. prieš savo norą Jonas Auksaburnis buvo išrinktas Konstantinopolio vyskupu ir 398 m. įšventintas. Tačiau vietiniai dvasininkai Joną laikė per griežtu ir 403 m. „Sinode po ąžuolu“ jie Joną nušalino. Imperatorius pritarė šiam sprendimui ir galiausiai jį ištrėmė. Tačiau kilus Konstantinopolio gyventojų maištui ir pasipiktinimui, imperatorius Joną grąžino atgal.
Buvo sumanyta antrą kartą jį pašalinti iš Bažnyčios, tačiau jis vėl atsisakė. Kartą, besirengiantį krikštyti katuchumenus, kareiviai jį ištempė iš Bažnyčios, o krikšto vandenį, kaip teigiama, nudažęs kraujas. Galiausiai, 404 m. jis buvo ištremtas. Po trejų metų (407 m.) Jonas Auksaburnis mirė. 438 m. jo palaikai buvo grąžinti į Konstantinopolį ir palaidoti Apaštalų bažnyčioje.
Jonas buvo pagerbtas už savo drąsą ir pamaldumą. Nuo VI a. jis vadinamas Auksaburniu, nes buvo tikras pamokslų meistras. Šimtai išlikusių jo pamokslų ypač įžvalgiai atskleidžia graikiškos Biblijos prasmę ir rodo gebėjimą praktiškai pritaikyti klausytojams.
Novoberezovo valsčius

Istorija

Valsčius įkurtas 1954 m. sausio 1 d. Hainuvkos apskrityje prijungus dalį kaimų iš Hainuvkos ir Dubičės Cerkevnės valsčių. 1954 m. rugsėjo 29 d. valsčius buvo panaikintas.
Aleksandras Boreika Chodzka

Biografija

Tėvas Jonas Boreika Chodzka. 1820–1823 m. studijavo Vilniaus universitete. Priklausė Filaretų draugijai. 1824–1831 m. Sankt Peterburge studijavo orientalistiką. 1831–1841 m. Rusijos diplomatas Irane. Nuo 1842 m. gyveno Paryžiuje, 1857–1883 m. Prancūzijos kolegijoje dėstė slavų literatūrą. Bendravo su Adomu Mickevičiumi.
Palaidotas Monmoransi kapinėse šalia Paryžiaus.

Kūryba

Kūrybai (rinkinys „Eilėraščiai“ Poezje, 1829 m.) būdingi kaimo ir orientaliniai motyvai, parašė ir lietuviškos tematikos eilėraščių. Tyrinėjo kurdų kalbą, persų literatūrą ir kalbą, 1852 m. parašė persų kalbos gramatiką.
Embutės pilis

Embutės pilis (latv. Embūtes pils) – kuršių, vėliau vokiečių pilis kuršių Bandavos žemėje, dab. Vainiaudos savivaldybė, prie Embutės.

Istorija

Žinoma nuo 1244 m. pabaigos, kai kuršių medinę pilį (vok. Amboten) užvaldė Livonijos ordino krašto magistras Ditrichas fon Griuningenas. Kariaudamas su Griuningenu, 1245 m. pr. pilį puolė Lietuvos didysis kunigaikštis Mindaugas, bet neužėmė. 1253 m., kaip pažymi Hermano Vartbergės kronika, pilis atiteko Kuršo vyskupui. 1265 m. magistras Konradas fon Mandernas 0,5 km į pietus nuo buvusios kuršių pilies jam pastatydino mūrinę pilį.
Nuo XVI a. kaip pilis nenaudota, vėliau tapo dvaro buveine. 1700 m. Šiaurės karo metu pilis sugriauta. XVIII a. pilies mūrai panaudoti dvaro sodybos pastatui, vėliau jis išplėstas iki pilies bokšto. 1919 m. dvaro pastatą sudegino bermontininkai.
Marlboro

Marlboro yra cigarečių prekinis ženklas, priklausantis Philip Morris USA (Altria grupės filialas) JAV, ir „Philip Morris International“ (dabar nepriklausomas nuo Altria) už JAV ribų. Ženklas garsus savo reklamomis skelbimų lentose ir Marlboro žmogaus reklamomis žurnalų reklamose.
Prekinio ženklo pavadinimas kilo nuo Didžiosios Marlborough gatvės Londone, kur stovėjo pirmasis fabrikas. Ričmonde, Virdžinijoje dabar yra didžiausia Marlboro cigarečių gamykla.
Philip Morris, iš Londono kilęs cigarečių gamintojas, sukūrė Niujorko dukterinę bendrovę 1902 metais norėdami pardavinėti ten cigaretes su savo prekiniais ženklais, įskaitant ir Marlboro. Iki 1924 metų Marlboro buvo reklamuojamos kaip moteriškos cigaretės su šūkiu „Lengvas Kaip Gegužė“.
Peristerijas

Sportas

2004 m. mieste vyko olimpiados bokso varžybos.
Cušimos sąsiauris

Cušimos sąsiauris (jap. 対馬海峡 = Tsushima Kaikyō, kor. 쓰시마 해협 = sseu-si-ma hae-hyeop), taip pat Kruzenšteino sąsiauris, Rytinis praėjimas (rus. Восточный проход) – pietrytinė Korėjos sąsiaurio dalis, esanti tarp Cušimos salos vakaruose ir Ikio bei Okinošimos salų rytuose (Japonija). Mažiausias plotis – 46 km, mažiausias gylis farvateryje – 92 m. Per Cušimos sąsiaurį iš Rytų Kinijos jūros į Japonijos jūrą teka šiltoji Cušimos srovė.
1905 m. sąsiauryje įvyko Cušimos jūrų mūšis, kuriame japonų laivynas sutriuškino Rusijos laivyną.
Augustas Baužys

Biografija

Kilęs iš valstiečių šeimos. Nuo 1945 m. Kardo rinktinės partizanas, Salantų valsčiuje veikusios Tauragio kuopos vado pavaduotojas.
Žuvo 1950 m. gegužės 29 d. kartu su jį lydėjusiu Tautvaišos kuopos partizanu Kaziu Daržinsku-Narūnu patekęs į MGB vidaus kariuomenės 32-jo šaulių pulko 20 kareivių ir MGB Lenkimų vls. poskyrio 8 stribų surengtą pasalą prie partizanų ryšininkės Kazimieros Jonušaitės sodybos, Rėvų kaime, Lenkimų vls., Kretingos aps.
Palaidotas drauge su K. Jonušaite ir K. Daržinsku šalia esančiame Pečiulinės miške. 1990 m. spalio 26 d. palaikai perlaidoti Narvydžių (Skuodo) kapinėse, partizanų kape.

Vardo įamžinimas

Atminimas įamžintas Žemytėje ir Narvydžių (Skuodo) kapinėse pastatytuose paminkluose žuvusiems partizanams atminti.
Vienos opera

Vienos opera (vok. Wiener Staatsoper) – didžiausias austrų operos teatras.
Vienos opera įkurta XVII a. viduryje kaip imperatoriaus rūmų operos trupė. 1869 metais pastatyti rūmai neoromantizmo stiliumi, architektų A.Z. fon Zikardsburgo (August von Sicardsburg) ir E. van der Niulio (Eduardo van der Nullo).
1945 m. operos rūmai buvo sugriauti, tačiau 1955 m. vėl atstatyti.
Operoje gali apsilankyti 2276 žiūrovai, scena yra viena didžiausių Europoje. Teatras stato klasikines ir šių laikų operas, baletus. Taip pat Vienos operoje rengiami labdaros baliai.
Rimeisiai

Aplinkinės gyvenvietės

Lyduokiai – 3 km 
 Juknonys – 2 km
Juodžiūnai – 2 km
Janušiškė – 1 km 
 Šešuoliai – 6 km
Emiliano Zapata

Emilianas Sapata Salasaras (1879 m. rugpjūčio 8 d. – 1919 m. birželio 10 d.) buvo pagrindinė figūra Meksikos revoliucijoje, kuri prasidėjo 1910, ir kuri pradžioje buvo nukreipta prieš prezidentą Porfirijų Diasą. Jis suformavo svarbią revoliucinę jėgą, Pietų išlaisvinimo kariuomenę, ir jai vadovavo.
Iljiničiai

Giminės istorija

Kilusi ir Naugarduko apylinkių. Svarbiausios valdos buvo Myrius, Brastos Biala, Černavčicai, Želva. Katalikai, nors pavardės kilmė slaviška. Pirmasis žinomas giminės atstovas buvo Ivanas arba Jonas Iljiničius, Vitebsko, vėliau Smolensko vietininkas. XV–XVI a. Iljiničiai buvo Lydos, Kauno, Lietuvos Brastos vietininkai. Savo įtaką sustiprino vedybomis su Kęsgailomis, Daumantais, Radvilomis.
Vieni turtingiausių LDK Ponų tarybos narių. Pagal 1528 m. LDK kariuomenės surašymą karo atveju rengdavo 160 raitelių, t. y. turėjo ne mažiau, kaip 2560 valstiečių dūmų. Paskutinis garsesnis giminės atstovas Sofijos Radvilaitės sūnus Jurgis Ščesnavičius Iljiničius, miręs bevaikis. XVII a. tarp Lietuvos Didžiosios kunigaikštystės didikų vėl minimi Iljiničiai, tačiau jų giminystės ryšys nenustatytas.
1547 m. Mikalojus Radvila Juodasis Iljiničiams iš Šventosios Romos imperijos imperatoriaus Karolio V gavo grafų titulą.
Gdynė

Istorija

Iki Pirmojo pasaulinio karo daugelis Lenkijos laivų plaukė į Gdanską, tuomet turėjusį laisvojo miesto statusą. Todėl 1924 m. Lenkija, norėdama mažiau priklausyti nuo Vokietijos, ėmė statyti savo uostą Gdynėje, tuo metu buvusioje maža žvejų gyvenviete (1500 gyv.). Jau 1934 m. Gdynė tapo vienu svarbiausių Rytų Europos uostų, galinčių priimti ir vandenyno laivus. 1939 m. rugsėjį, Vokietijai okupavus Lenkiją, Gdynėje gyveno jau 120 tūkst. žmonių, ir vokiečiai ją pervadino Gotenhafen (anksčiau vokiečiai ją vadino Gdingen). Raudonoji armija į miestą įsiveržė 1945 m. kovą.
Juozas Algirdas Pilipavičius

Juozas Algirdas Pilipavičius (g. 1943 m. gegužės 11 d. Klebiškyje, Prienų rajonas) – Lietuvos dailininkas - restauratorius, VDA profesorius, kolekcininkas.

Biografija

1972 m. LSSR dailės institute baigė freskos-mozaikos specialybę. Mokėsi pas prof. Sofiją Veiverytę, Leopoldą Surgailį. 1976 m. stažavosi Čekijoje, 1981 m. Vokietijoje. Paminklų restauravimo treste dirbo sienų tapybos restauravimo skyriaus vadovu. Restauravo visų stilistinių laikotarpių sienų tapybą, dirbo per 80 bažnyčių Lietuvoje. Žymiausios restauruotos freskos: XIV a. seniausia Lietuvos freska Vilniaus Katedros požemio kriptoje, XVI a. Vilniaus Bernardinų bažnyčios sienų tapyba, XVII a. Pažaislio vienuolyno freskos.
Nuo 1998 m. VDA dėstytojas, nuo 2001 m. VDA Paminklotvarkos katedros vedėjas. Lietuvos kultūros ministerijoje dirbo ministro patarėju paminklotvarkos klausimams. Valstybinės paminklosaugos komisijos narys. Lietuvos ICOMOS nacionalinio komiteto narys.

Kūrybinė veikla

Svarbiausios veiklos sritys: monumentalioji tapyba (sukūrė freskų bei mozaikų Lietuvos bažnyčiose), molbertinė tapyba, kuria peizažo žanro paveikslus akrilo technika. Rengia personalines parodas, dalyvauja menininkų klubo „Plekšnė“ veikloje, dalyvauja pleneruose bei kolektyvinėse parodose.
Šašaičiai (Kretinga)

Aplinkinės gyvenvietės

KRETINGA – 11 km
Jokūbavas – 2 km
RAGUVIŠKIAI – 3,5 km
Kalno Grikštai – 1,9 km
Triušiai – 3,8 km
Baubliai – 1 km
Žvirbliai – 2,5 km
Vaiteliai – 1 km
Genaičiai – 2,5 km
Krantinis garnys

Išvaizda

Vidutinio dydžio garninis paukštis. Kūno ilgis 65 cm, atstumas tarp sparnugalių 86 – 104 cm, svoris 280–710 g. Būdingas spalvinis dimorfizmas. Yra dvi formos: kūnas tamsiai melsvai pilkas, tik gerklė balta ir kūnas baltas. Kojos tamsios, letenos ryškiai geltonos. Paukščių tuoktuvių metu plikos odos plotas tarp snapo ir akių paraudonuoja, o letenos tampa rausvai raudonomis.

Biologija

Biotopas – uolėtos ar smėlėtos pakrantės, rifai. Taip pat aptinkamas estuarijose, lankose, mangrovėse, lagūnose. Sėslus, dieninis paukštis.
Minta vėžiagyviais, moliuskais ir žuvimi. Grobio ieško nedidelėmis grupėmis. Naktį ilsisi didelėse virš 1000 individų grupėse.
Peri nedidelėse, 100 porų, kolonijose arba pavieniai. Lizdus krauna iš šakų ir dumblių, nendrynuose, mangrovėse ar ant uolų. Dėtyje 3 – 4 šviesiai žydri kiaušiniai. Peri abu tėvai, 23 – 24 dienas. Tėvai jauniklius maitina į lizdą atrytomis, pusiau apvirškintomis, žuvimis. Karštomis dienomis tėvai jauniklius saugo nuo karščio. Dažnai jaunikliai žūva iškritę iš lizdo. Žiurkės, katės, varnos minta krantinio garnio kiaušiniais ir jaunikliais. Po mėnesio jaunikliai palieka lizdą.